Blitsgedagte oor ’n kattebak | strooimeisie
April 12, 2016 April 12, 2016 / strooimeisie
Wanneer laas het jy jou kar se kattebak waardeer? Het jy al ooit gedink, “sjoe… ek is so bly dat die persoon wat dié ou tjor ontwerp het, besluit het om spasie agterin te los vir ‘goed'”? Ek het vanoggend, vir die eerste keer in my lewe, presies dit gedink.
Dit was nog altyd in my natuur om, afgesien van die gewone ou spaarwiel, domkraggie en ander noodsaaklikhede vir as my kar dalk sou gaan staan, ook ’n ekstra stel gemaklike skoene (want skoene breek of druk mos maar op die ongemaklikste tye), baadjie of trui (of die helfte van my klerekas, want die temperatuur kan mos enige kant toe gaan en mens se bykomstighede moet immers match)… en gewoonlik ook ’n sak boeke en/of kantoorwerk en ’n kombers (want ek werk omtrent op die Vaalrivier se oewer en ek het “my spot” langs die water, onder ’n groot boom, waar ek net kan gaan afskakel as die dag te wild word).
As mens besig is om te bou, dan is daar selfs nog meer goed wat oral rondlê. Het jy geweet dat dit moontlik is om ’n hele boks LED-fittings en die -liggies, ’n 8 kg-houer cornise adhesive, twee kombuiskrane, twee badkamerkrane, twee wasbakkrane, daai flexi-connector goed vir agter ’n toilet en wasbak, vier spreiligste wat ’n bewegingsensor aan het, twee klein DB-boards, ’n rol norskabel, kompakte maar deeglik gepaktee toolbox, ’n sak vir “speel klere” (dis nou my stukkende tekkies, vuil en geskeurde denim en verbleikte ou Springbok T-hemp… en moenie die Dettol, pleisters, deoderant, handeseep en -room vergeet nie) én dan nog al die gewone goed (baadjies en dinge) alles in een kattebak te kan pas? As jy dink dit is onmoontlik, kom loer ’n bietjie in my Chill Tjor (ja, hy het ’n naam, okay!) se kattebak. Dis alles daar in ’n versameling van asemrowende georganiseerde chaos.
As almal se harte maar net soos ’n kar se kattebak kon wees…
← Confessions of a porn addict
7 thoughts on “Blitsgedagte oor ’n kattebak”
April 12, 2016 om 16:21
Dit klink amper soos my dogter se handsak. Sy sê ‘n vrou moet altyd goed voorbereid wees. En ja, sy is ‘n ruimhartige mens.
April 12, 2016 om 16:33
Hester, oor my handsak kan ek net riller- en doolhofstories skryf… dis een groot deurmekaar gemors!
April 12, 2016 om 16:39
Ek noem Dogter se handsak Die Diep Donker Gat. Jy moet eendag die handsak uitpak en ‘n storie skryf oor alle items daarin – hulle sê dis hoe ‘n vrou haarself werklik leer ken.
April 12, 2016 om 16:48
😀 Dit klink na ‘n baie opwindende uitdaging! Sal beslis!
April 12, 2016 om 17:19
Nog nooit so oor ‘n kattebak gedink nie…oulik geskryf!
April 12, 2016 om 17:49
Klink my jy het ‘n 1958 Cadillac
April 12, 2016 om 17:53
Ek sou wat wou gee om so ‘n pragding te kon hê… maar nee, my kattebak is nie naastenby so groot nie!